Da-heul Dispac’h ar Jenoflez, un taol-stad renet gant an arme, hep ma vefe lazhet ebet den ebet, e 1974, e voe savet an Trede Republik. Dizalc’h e teuas an trevadennoù tramor da vezañ : d’an 10 a viz Kerzu 1974 e voe embannet dizalc’hiezh Ginea-Bissau, d’ar 25 a viz Mezheven 1975 hini Mozambik, dar 5 a viz Gouere 1975) hini ar Chab Glas, dan 12 a viz Gouere 1975 hini São Tomé ha Príncipe, ha dan 11 a viz Du 1975 hini Angola. Kantadoù a viliadoù a dud a zeuas en-dro eus ar broioù-se da Bortugal (“retornados” a reer anezho e portugaleg). Goude dibenn ar brezelioù tramor hag adsavidigezh an demokratelezh ez eas Portugal e-barzh Kumuniezh Europa, war un dro gant Spagn e 1986. Mont a reas an Impalaeriezh trevadennel da get da vat, pa voe roet Macau da Republik Pobl Sina e 1999, ha pa voe embannet dizalc’hiezh Timor ar Reter e 2002.